Сәнә Ғәфүр ҡыҙы Сабирйәнова 1939 йылдың 3 декабрендә Башҡорт АССР-ының Салауат районы Арҡауыл ауылында крәҫтиән ғаиләһендә тыуған. 1957 йылда урта мәктәпте тамамлағас, Учалы районы күсмә судында секретарь булып эшләй. 1958 йылда Башҡорт дәүләт университетының филология факультетына уҡырға инә. Студент йылдарында уҡ ғилми тикшеренеүҙәргә ылыға башлай, бигерәк тә ерле һөйләштәрҙе өйрәнеүгә ныҡлы иғтибар бирә. СССР Фәндәр Академияһының Башҡортостан филиалы Тарих, тел һәм әҙәбиәт институты ғалимдәре тарафынан башҡорт һөйләү телен тикшереү өсөн материалдар йыйыу буйынса ойошторған диалектологик экспедицияларында ҡатнаша. Ғилми тикшеренеүҙәргә ныҡлы ҡыҙыҡһыныу күрһәткән әүҙем йәш белгес университетты тамамлағас та Тарих, тел һәм әҙәбиәт институтына эшкә саҡырыла һәм хаҡлы ялға сыҡҡансы ошо фәнни учреждениелә ғилми хеҙмәткәр вазифаһын фиҙакәр башҡара. Ул күп һанлы фәнни экспедияларға сыға һәм уларҙа йыйылған бай фактик материал нигеҙендә башҡорт теленең диалектологик һүҙлектәренең 1962, 1967 һәм 1973 йылдарҙа баҫылып сыҡҡан өс томын әҙерләүҙә турана-тура ҡатнаша. Шулай уҡ башҡорт теле диалекттарының 2002 йылда «Китап» нәшриәтендә донъя күргән Йыйылма һүҙлеген төҙөүселәрҙең дә береһе була.